Fra tirsdag i næste uge og otte uger frem er det nok en god ide at beregne længere køretid og væbne sig med tålmodighed, hvis du kører på E45 i nordgående retning mod Limfjordstunnelen. For fra tirsdag 20. april og cirka otte uger frem lægger Vejdirektoratet ny klimavenlig asfalt på E45 Nordjyske Motorvej ved Aalborg. Den berørte strækning går fra syd for afkørsel 28 Aalborg S og frem til Limfjordstunnelen. Asfaltarbejdet starter med, at den gamle belægning affræses. Herefter udføres der lokale reparationer i den underliggende belægning. Endelig udlægges der ny  belægning, og til slut påføres der striber. Det oplyser Vejdirektoratet i en pressemeddelelse. Arbejdet udføres som aften- og natarbejde fra kl. 19.00 – 06.00. Trafikken overledes til modsatte spor. Alle til- og frakørsler er spærret på den strækning, der arbejdes i. Der er åbent for trafik i fuldt omfang i dagtimerne. Der køres dog periodevist på fræset eller uafstribet overflade. Derfor vil der være nedsat hastighed på disse strækninger. Under vejarbejdet forlænges frakørselsrampen i nordgående retning ved 24 Øster Uttrup Vej med cirka 120 m.
Vejdirektoratet lægger ny asfalt på E45 Nordjyske Motorvej ved Aalborg, og det kan give gener for trafikken.